2 Tui
Chapter 24
Ena nona veisiga sa lako cake mai o Nepukanesa na tui Papiloni, ka sa yaco o Jioiakimi me qali vei koya ka yabaki tolu. Sa qai vuki o koya me coqati koya.
2 Sa qai vakatala yani o Jiova e dua na i lawalawa tamata ni kai Kalitia, dua na i lawalawa ni kai Siria, dua na i lawalawa ni kai Moape, kei na dua na i lawalawa mai vei ira na Amoni; Sa vakatalai ira yani i Juta o Koya me ra la'ki vakarusa, me vakayacori kina na vosa i Jiova sa vosa oti kina o Koya vei ira na Nona tamata na parofita.
3 Sa mani yaco vakaidina e na i vakaroi Jiova sa yaco vei Juta na veika oqo, mera vakawabokotaki mai Matana e na vuku ni valavala ca i Manasa, me vaka na ka kecega sa cakava o koya,
4 E na vuku talega ni dra ni tamata dodonu e ya vakadavea; ka sa vakasinaiti Jerusalemi kina o koya e na dra ni tamata dodonu, ka na sega ni vosota o Jiova.
5 Ia na kena vo ni cakacaka i Jioiakimi, kei na ka kecega sa cakava o koya, era sega beka li ni volai tu e na i vola tukutuku ni veigauna baleti ira na tui e Juta?
6 Sa mani moce vata o Jioiakimi kei ira na nona qase. Sa qai lewa o Jioiakini na luvena me kena i sosomi.
7 A sa sega ni qai lako tani tale mai na nona vanua o tui Ijipita, baleta ni sa kauta kece o tui Papiloni na ka e taukena o tui Ijipita mai na Mataniwai e Ijipita kina Uciwai na Uferetisi. Na Lewa I Jioiakini Kei Na Nona Kau Vakavesu
8 A sa yabaki tinikawalu o Jioiakini ni sa yaco me tui ka sa lewa mai Jerusalemi me vula tolu. Na yaca i tinana o Neusita na luve i Elinacani e Jerusalemi.
9 A sa daucaka ca o koya e na mata i Jiova, ka ucuya ga na ka e dau cakava o tamana.
10 E na gauna o ya era sa lako mai na tamata i Nepukanesa na tui Papiloni me kabai Jerusalemi, ka sa wavokiti vakadua tu na koro o ya.
11 Sa qai lako mai o Nepukanesa na tui Papiloni me ia na i valu, ni ra sa tuva i valu wavokita tu na koro na nona tamata.
12 Ia o Jioiakini na tui Juta, kei tinana, kei ira nona tamata, nona ravouvou, kei ira nona vakailesilesi era sa lako yani vua na tui Papiloni; ia na tui Papiloni, e na i ka walu ni yabaki ni nona lewa, sa kauti koya yani vakavesu.
13 A sa kauta tani mai keya o koya na i yau taucoko e na vale nei Jiova kei na i yau e na vale ni tui, sa qai musulaka vaka matailalai na i yaya koula ka bulia o Solomoni na tui Isireli e na vale nei Jiova, me vaka na ka e tukuna o Jiova.
14 A sa kauta taucoko vakavesu na veika e Jerusalemi, o ira taucoko na kavetani kei ira taucoko talega na tamata dauvala, tini na udolu na bobula kei ira kece na matai kei na dau ta kaukamea. Sega ni dua e biu tu mai vakavo ga o ira na tamata dravudravua ni vanua.
15 Sa qai kauti Jioiakini vakabobula i Papiloni. Na tinana na tui, na watidra na tui, ira nona vakailesilesi, kei ira na tamata ni vanua sa kauti ira yani vakabobula mai Jerusalemi ki Papiloni.
16 O ira na tamata qaqa, era lewe vitu na udolu, na matai kei ira na dau ta kaukamea, era lewe dua na udolu, o ira kece na tamata kaukauwa ka momoqaqa e nai valu, o ira oqo sa kauti ira mai vakabobula o tui Papiloni ki Papiloni.
17 Ia o tui Papiloni sa buli Matanaia na tamai Jioiakini lailai, me tui ka kena i sosomi, ka vukica na yacana me o Setekaia.
18 Sa yabaki ruasagavulu ka dua o Setekaia nona mai tui, ka lewa mai Jerusalemi o koya me tini ka dua na yabaki. Na yaca i tinana o Emutali na luve i Jeremaia na kai Lipina.
19 E caka ca talega o koya e na mata i Jiova, me vaka ga na ka a dau cakava o Jioiakini.
20 Sa yaco na veika oqo e Jerusalemi vata kei Juta, baleta ni sa cudru o Jiova ka sa mani kauti ira tani mai na Nona i serau. Sa qai mani vorati tui Papiloni o Setekaia.
fij_Latn knc_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn